钦定古今图书集成/明伦汇编/家范典/第110卷 > 《魏张揖博雅》 > 《敬酬陈掾亲家翁秋夜有赠》储光羲
## 钦定古今图书集成/明伦汇编/家范典/第110卷 > 《魏张揖博雅》 > 《敬酬陈掾亲家翁秋夜有赠》储光羲

大姬配胡公，位乃三恪宾。盛德百代祀，斯言良不泯。
敬仲为齐卿，当国名益震。仲举登宰辅，《太丘》荣缙绅。
武皇受瑶图，爵土封其新。繁祉既骤集，裔孙生贤臣。
特达逾珪璋，节操方松筠。云汉一矫翼，天地三振鳞。
曳裾朝赤墀，酌醴侍紫宸。大君锡车马，时复过平津。
言则广台阶，道亦资天均。清秋忽高兴，震藻若有神。
曜曜趋宫廷，洸洸迈徐陈。镐京既锡第，门巷交朱轮。
方将袭伊皋，永以崇夏殷。宗党无远近，敬恭依仁人。
雪尽宇宙暄，㕍归沧海春。沈吟《白华颂》，帝闼降丝纶。
驿骑及芜城，相逢在郊鄄。别离旷南北，谴谪罹苦辛。
昼游还荆吴，迷方客咸秦。惟贤惠重义，男女期嘉姻。
梧桐生朝阳，𪂿鴂鸣萧晨。岂不畏时暮，坎𡒄无与邻。
中夜凉风来，顾我阙音尘。琼瑶不遐弃，寤寐如日新。

《左传庄公十年》夏，蔡哀侯娶于陈，息侯亦娶焉。息妫
将归，过蔡，蔡侯曰：“吾姨也。”止而见之，弗宾。息侯闻之，
怒，使谓楚文王曰：“伐我，吾求救于蔡而伐之。”楚子从
之。秋九月，楚败蔡师于莘，以蔡侯献舞归。十四年，蔡
哀侯为莘故，绳息妫以语楚子。楚子如息，以食入享，
遂灭息。以息妫归，生堵敖及成王焉。未言。楚子问之，
对曰：“吾一妇人而事二夫，纵弗能死，其又奚言？”楚子
以蔡侯灭息，遂伐蔡。秋七月，楚入蔡。君子曰：“《商书》所
谓恶之易也，如火之燎于原，不可乡迩。其犹可扑灭
者，其如蔡哀侯乎？”

“晋公子重耳奔狄，从赵衰。狄人伐廧咎如，获其二女
叔隗、季隗纳诸公子。公子取季隗，以叔隗妻赵衰。”
《史记项籍本纪》：“项籍闻沛公已破咸阳，大怒，欲击破
沛公军。项羽季父项伯乃夜驰之沛公军，私见张良，
具告以事。良具告沛公，沛公曰：‘君为我呼入，吾得兄
事之’。项伯入见沛公，沛公奉卮酒为寿，约为婚姻。”
《汉书·公孙贺传》：“贺字子叔，自武帝为太子时，贺为舍
人。及武帝即位，迁至太仆。贺夫人君孺，卫皇后姊也。
贺由是有宠。”

《严助传》：助家贫，为女婿富人所辱，上问所欲，对，愿为
会稽太守。于是拜会稽太守。

《楚国先贤传》：“孙携字文英，与李元礼俱娶太尉桓焉
女，时人谓桓叔元：两女俱乘龙，言得婿如龙也。”
《三国志周瑜传》：“孙策以瑜为中护军，领江夏太守，从
攻皖，拔之。时得桥公两女，皆国色也。策自纳大桥，瑜
纳小桥。”〈注〉《江表传》：策从容戏瑜曰：“桥公二女虽流离得吾二人作婿，亦足为欢。”

《晋书甘卓传》：“卓见天下大乱，弃官东归，前至历阳，与
陈敏相遇，敏甚悦，共图纵横之计。遂为其子景娶卓
女，共相结托。会周𤣱倡义，密使钱广攻敏弟昶。敏遣
卓讨广，顿朱雀桥南。会广杀昶，𤣱告丹阳太守顾荣，
共邀说卓。卓素敬服荣，且以昶死怀惧，良久乃从之。
遂诈疾迎女，断桥，收船南岸，共灭敏，传首于京都。”
《华表传》“表子廙，字长骏，弘敏有才义。妻父卢毓典选
难，举姻亲，故廙年三十五不得调。晚为中书通事郎。
泰始初，迁冗从仆射，少为武帝所礼。历黄门侍郎、散
骑常侍、前军将军、侍中、南中郎将、都督河北诸军事。
父疾笃辄还，仍遭丧。旧例，葬讫复任，廙固辞忤旨。初
表有赐客在鬲，使廙因县令袁毅录名”，三客，各代以
奴。及毅以货赇致罪，狱辞迷谬，不复显以奴代客，直
言送三奴与廙。而毅亦卢氏婿也。又中书监荀勗先
为中子求廙女，廙不许为恨，因密启帝，以“袁毅货赇
者多，不可尽罪，宜责最所亲者一人，因指廙当之。又
缘廙有违忤之咎，遂于丧服中免廙官，削爵土。”
《宋书·庾登之传》：“登之为新安”太守，谢晦为抚军将军、
荆州刺史，请为长史、南郡太守，仍为卫军长史，太守
如故。登之与晦，俱曹氏婿，名位本同，一旦为之佐，意
甚不惬，到厅，笺唯云：“即日恭到。”初无感谢之言。每入
觐见，备持箱囊几席之属，一物不具，不坐。晦常优容
之。晦拒王师，欲使登之留守，登之不许。晦败，登之以
无任免罪，禁锢还家。

《王敬弘传》：敬弘性恬静，左右尝使二老婢，戴五绦五
辫，著青纹裤襦，饰以朱粉。女适尚书仆射何尚之弟
述之，敬弘尝往何氏看女，值尚之不在，寄斋中卧。俄
顷，尚之还，敬弘使二婢守阁，不听尚之入，云：“正热，不
堪相见，君可且去。尚之于是移于他室。”

《何尚之传》：“尚之女适刘湛子黯，而湛与尚之意好不
笃。湛欲领丹阳，乃徙尚之为祠部尚书，领国子祭酒，
尚之甚不平。湛诛，迁吏部尚书。”

《梁书王峻传》：峻子琮为国子生，尚始兴王女繁昌县
主，不惠，为学生所嗤，遂离婚。峻谢王，王曰：“此自上意，
仆极不愿如此。”峻曰：“臣太祖是谢仁祖外孙，亦不藉
殿下姻媾为门户。”

《韦放传》：放字元直，车骑将军叡之子。放与吴郡张率
皆有侧室，怀孕，因指为婚姻。其后各产男女，未及成
长而率亡，遗嗣孤弱，放常赡恤之。及为北徐州，时有
势族请姻者，放曰：“吾不失信于故友。”乃以息岐娶率
女，又以女适率子。时称放能笃旧。

《魏书王慧龙传》：“慧龙，司马德宗尚书仆射愉之孙。初，
崔浩弟恬闻慧龙王氏子，以女妻之，生子宝兴。少孤，
事母至孝。尚书卢遐妻，崔浩女也。初，宝兴母及遐妻
俱孕，浩谓曰：‘汝等将来之所生，皆我之自出，可指腹
为亲’。及婚，浩为撰仪，躬自监视，谓诸客曰：‘此家礼事，
宜尽其美’。”及浩被诛，卢遐后妻，宝兴从母也，缘坐没
官。宝兴亦逃避，未几得出。卢遐妻时官赐度河镇“高
车滑骨”，宝兴尽卖货产，自出塞赎之以归。

《夏侯道迁传》：“道迁随裴叔业至寿春，为南谯太守。两
家虽为姻好，而亲情不协，遂单骑归国，拜骁骑将军。
道迁长子夬妻，裴植女也。”

《长孙道生传》：观子冀归，六岁袭爵。高祖以其幼承家
业，赐名稚，字承业。世宗时，侯刚子渊，稚之女婿。刚为
元叉所厚，故稚骤得转进，出为抚军大将军，领扬州
刺史，假镇南大将军、都督淮南诸军事。出帝初，以定
策功，封开国子。稚表请回授其姨兄廷尉卿元洪超
次子恽。初，稚生而母亡，为洪超母所抚养，是以求让，
许之。

《李顺传》：顺字德正，赵郡平棘人也。崔浩弟娶顺妹，又
以弟子娶顺女，虽二门婚媾，而浩颇轻顺，顺又弗之
伏也。由是潜相猜忌，故浩毁之。太延五年，议征凉州，
顺议以凉州乏水草，不宜远征，与崔浩诤，浩固执
以为宜征，世祖从浩议。及至姑臧，甚丰水草，世祖与
恭宗书，以言其事，颇衔顺。后谓浩曰：“卿昔所言，今果
验矣。”浩曰：“臣之所言虚实，皆如此类。”初，蒙逊有西域
沙门昙无忏，微有方术，世祖诏顺令蒙逊送之京邑。
顺受蒙逊金，听其杀之。世祖克凉州，后闻而嫌顺。凉
土既平，诏顺差次群臣，赐以爵位。顺颇受纳，品第不
平。凉州徐桀发其事，浩又毁之云：“顺昔受牧犍父子
重赂，每言凉州无水草，不可行师。及陛下至姑臧，水
草丰足。其诈如此，几误国事。不忠若是，反言臣谗之
于陛下。”世祖大怒。真君三年，遂刑顺于城西。顺死后
数年，其从父弟孝伯为世祖知重，居中用事。及浩之
诛，世祖怒甚，谓孝伯曰：“卿从兄往虽误国，朕意亦未
便至此。由浩谮毁，朕忿遂盛。杀卿从兄者，浩也。”
《辛绍先传》：绍先子凤达，凤达子祥，字万福，咸阳王禧
妃，即祥妻妹。及禧构逆，亲知多罹尘谤，祥独萧然不
预。

《北齐书段荣传》：“荣字子茂，高祖入洛，论功授瀛州刺史。荣妻，皇后姊也。荣恐高祖招私亲之议，固推诸将，
竟不之州。荣长子韶，字孝先，少工骑射，有将领才略。
高祖以武明皇后姊子，益器爱之，常置左右，以为心
腹。”

《崔㥄传》：㥄一门婚嫁，皆是衣冠之美，吉凶仪范，为当
时所称。娄太后为博陵王，纳㥄妹为妃，敕中使曰：“好
作法用，勿使崔家笑人。”婚夕，显祖举酒祝曰：“新妇宜
男，孝顺富贵。”㥄奏曰：“孝顺出自臣门，富贵恩由陛下。”
《封述传》：述字君义，厚积财产，一无馈遗。虽至亲密友，
贫病困笃，亦绝于拯济，朝野物论甚鄙之。外貌方整，
而不免请谒，回避进趋，颇致嗤骇。前妻河内司马氏，
一息为娶陇西李士元女，大输财聘，及将成礼，犹竞
悬违。述忽取供养像，对士元打像作誓。士元笑曰：“封
公何处，常得应急？”像须誓，便用一息娶范阳卢庄之
女。述又迳府诉云送骡，乃嫌脚跛；评田则云“咸薄铜
器，又嫌古废。”皆为吝啬所及，每致纷纭。

《周书陈忻传》：“进爵许昌郡公，除熊州刺史。忻与韩雄
里闬姻娅，少相亲昵，俱总兵境上三十馀载，每有御
捍，二人相赴，常若影响，故得数对勍敌，而常保功名。
虽并有武力，至于挽彊射中，忻不如雄。散财施惠，得
士众心，则雄不如忻。身死之日，将吏荷其恩德，莫不
感恸焉。”

《李弼传》：“弼字景和，少有大志，膂力过人。隶侯莫陈悦
为大都督，加通直散骑常侍。太昌初，受清水郡守，恒
州大中正，寻除南秦州刺史，随悦征讨，屡有克捷。及
悦害贺拔岳，军停陇上，太祖自平凉进军讨悦，弼谏
悦曰：‘岳既无罪而公害之，又不能抚纳其众，使无所
归。宇文夏州收而用之，得其死力。咸云为主将报仇，
其意固不小也。今宜解兵谢之，不然，恐必受祸’。”悦惶
惑，计无所出。弼知悦必败，乃谓所亲曰：“宇文夏州才
略冠世，德义可宗，侯莫陈公智小谋大，岂能自保？吾
等若不为计，恐与之同至族灭。”会太祖军至，悦乃弃
秦州南出，据险以自固。翌日，弼密通使太祖，许背悦
来降。夜，弼乃勒所部云：“侯莫陈公欲还秦州，汝等何
不束装？”弼妻，悦之姨也，特为悦所亲委，众咸信之。人
情惊扰，不可复定，皆散走，争趋秦州。弼乃先驰，据城
门以慰辑之，遂拥众以归太祖，悦由此遂败。太祖谓
弼曰：“公与吾同心，天下不足平也。”破悦，得金宝奴婢，
悉以好者赐之。

《隋书崔儦传》：“儦授员外散骑侍郎。越国公杨素时方
贵幸，重儦门地，为子元纵娶其女为妻，聘礼甚厚，亲
迎之始，公卿满座，素令骑迎儦。儦故敝其衣冠，骑驴
而至。素推令上坐，儦有轻素之色，礼甚倨，言又不逊。
素忿然拂衣而起，竟罢座。后数日，儦方来谢，素待之
如初。”

《唐书萧嵩传》：“嵩瓘子，貌秀伟，美须髯。始娶会稽贺晦
女。僚婿陆象先，宰相子，时为洛阳尉，已有名，士争往
交，而嵩汨汨未仕，人不之异。夏荣者善相，谓象先曰：
‘君后十年，贵冠人臣，然不若萧郎位高年艾，举门蕃
炽’。”

嵩子衡，尚《新昌公主》，嵩妻入谒帝，呼为“亲家”，仪物甚
盛。

《纪处讷传》：“处讷，秦州上邽人。为人魁岸，髭长数尺。其
妻武三思妇之姊，纵使通三思，由是款昵，进为太府
卿。”

《王沛传》：“沛，许州许昌人。少勇决，为节度使上官涗所
器，妻以女，署牙门将。涗卒，它婿田偁胁涗子袭领其
军，谋杀监军。沛知其计，密告之，支党悉禽。德宗嘉美，
即拜行军司马。”

《蒋钦绪传》：钦绪为华州长史，萧至忠自晋州被召，过
钦绪，钦绪本姻家，因戒曰：“以君才不患不见用，患非
分而求耳。”至忠竟及祸。

《唐璿传》：“璿字休璟，老逾八十，犹托倚权近求复用。于
是贺娄尚宫方用事，附者辄荣赫，休璟乃为子娶其
义女，故复起宰相。颇为时讥訾。”

《陆坚传》：“坚，河南洛阳人。初为汝州参军，以友婿李慈
伏诛，贬涪州参军。”

《大唐新语》：魏元忠男昇，娶荥阳郑远女。昇与节愍太
子谋诛武三思，废韦庶人，不克，为乱兵所害，元忠坐
系狱。远以此乃就元忠求《离书》，今日得离书，明日改
醮。殿中侍御史麻察不平之，草状弹曰：“郑远纳钱五
百万，将女易官。先朝以元忠旧臣，操履坚正，岂独尚
兹贤行，实欲荣其姻戚。”遂起复授远河内县令。远子
良，解褐洛州参军，既连婚国相，父子崇赫。迨元忠下
狱，遂诱和离，今日得书，明日改醮。且元忠官历三朝，
荣跻十等，虽金精屡铄，而玉色常温。远胄虽参华，身
实凡品。若言齐郑非偶，不合结褵，既冰玉交欢，理资
同穴。而下山之失未远，御轮之婿已周。无闻寄死托
孤，见危授命，斯所谓滓秽流品，点辱衣冠。而乃延首，
〈阙〉“陬，宜从摈斥。虽渥恩周洽，刑罚免加，而名教所先，
理资惩革。请裁以宪网，禁锢终身。”远以此废弃。朝野咸赏，察之公直。

《唐国史补》：“张燕公好求山东婚姻，当时皆恶之。及后
与张氏为亲者，乃为甲门。”

《避暑漫抄》：萧瑀尝因宴太宗，谓近臣曰：“自知一座最
贵者，先把酒。”时长孙无忌、房元龄相顾未言，瑀引手
取杯，帝问曰：“卿有何说？”瑀对曰：“臣是梁朝天子儿，隋
时皇后弟，唐朝左仆射，天子亲家翁。”太宗抚掌极欢
而罢。

《五代史娄继英传》：“继英，不知何许人也。历梁、唐为绛、
冀二州刺史，北面水陆转运使、耀州团练使。晋高祖
时为左监门卫上将军。继英子妇，温延沼女也。自明
宗时诛其父韬，延沼兄弟废居于许，心常怨望。及范
延光反，继英有弟为魏州子城都虞候。延光遣人以
蜡丸书招继英，继英乃遣延沼入魏见延光，延光大”
喜，与之信箭，使阴图许。延沼与其弟延濬、延衮，募不
逞之徒千人，期以攻许。而许州节度使苌从简以延
光之反也，疑有应者，为备甚严。延沼未及发，延光蜡
书事泄于京师，继英惶恐不自安，乃出奔许。高祖下
诏招慰之，使复位，继英惧，不敢出。温氏兄弟谋杀继
英以自归，延沼以其女故不忍。张从宾反于洛阳，延
沼兄弟乃与继英俱投从宾于汜水。继英知温氏之
初欲杀己也，反谮延沼兄弟于从宾，从宾皆杀之。从
宾败，继英为杜重威所杀。

《刘昫传》：冯道与昫为姻家，而同为相，道罢，李愚代之。
愚素恶道为人，凡事有稽失者，必指以诮。昫曰：“此公
亲家翁所为也。”昫性少容恕，而愚特刚介，遂相诋诟。
相府史吏恶此两人刚直，因共扬言其事闻废帝，两
罢之。

《苏氏闲谈录》：冯道与赵凤同在中书。凤有女适道中
子，以饮食不中为道夫人谴骂。赵令婢长号知院者
来诉，凡数百言，道都不答。及去，但云：传语亲家翁：“今
日好雪。”

《宋史王化基传》：化基子举正，兼枢密使，迁给事中。御
史台举李徽之为御史，举正友婿也，格不行。徽之讼
曰：“举正妻悍不能制，如谋国何！”欧阳修等亦论举正
懦默不任事。

《常安民传》：“安民字希古，选成都府教授，秩满寓京师。
妻孙氏，与蔡确之妻兄弟也。确时为相，安民恶其人
绝不相闻。确夫人使招其妻，亦不往，调知长洲县。”
《吴执中传》：“执中字子权，历官州县。同门婿吕惠卿方
贵盛，不肯附以取进。凡三十馀年，始提举河南常平。”
《陈师道传》：“师道字履常，一字无己，与赵挺之为友婿，
素”恶其人。适预郊祀行礼，寒甚，衣无绵，妻就假于挺
之家，问所从得，却去，不肯服，遂以寒疾死。

《郝质传》：“质字景纯，在并州与朝士董熙善，约为婚姻。
熙死，家贫无依，质已为节度使，竟以女归董氏。”
《外戚孟忠厚传》：“忠厚，隆祐太后兄也。营佑陵，秦桧当
为总护使，惮往，乃除忠厚枢密使以代其行。桧与忠
厚僚婿也，然心实忌之。山陵事毕，忠厚欲归枢密府，
桧讽言路引故事论列，遂判福州。”

《闻见前录》：王懿恪公拱辰与欧阳文忠公同年进士。
文忠自监元、省元赴廷试，锐意魁天下。明日当唱名，
夜备新衣一袭，懿恪辄先衣以入，文忠怪焉，懿恪笑
曰：“为状元者当衣此。”至唱名，果第一。后懿恪、文忠同
为薛简肃公子婿，文忠先娶懿恪夫人之姊，再娶其
妹，故文忠有旧女婿为新女婿、大姨夫作小姨夫之
戏。文忠与懿恪虽友婿，文忠心少之。文忠为参政时，
吏拟进懿恪仆射，文忠曰：“仆射，宰相官也。王拱辰非
曾任宰相，老不可改东宫官。”以至拜宣徽使，终身不
至执政。盖懿恪主吕文靖，文忠主范文正，其党不同
云。

《石林燕语》：“赵中令为相，李处耘为枢密使。处耘之女
为中令子妇，并居二府，不避姻家。皇祐中，文潞公为
相，程康肃为枢密副使。熙宁中，王荆公为相，吴正宪
为枢密副使，皆不避。”

《明外史曹祥传》：“祥字世奇，太仓人。家贫，为人赘婿，力
学久不售。其娅有先举于乡者，外姑薄祥，不以为婿。
数祥即并日食，不从。外家乞怜久之，外姑悔，稍割田
与之，谢不受。”

《赵用贤传》：“用贤字汝师，常熟人。万历初，授检讨。张居
正父丧夺情，用贤抗疏拜杖除名。用贤有女，许御史
吴之彦之子镇。之彦惧及深结居正，得巡按福建，过
里门，不为用贤礼，且坐镇于其弟下，曰：‘婢子也’。以激
用贤。用贤怒。已，察知其受居正党王篆指，遂反币告
绝，之彦乃大喜。二十一年，王锡爵复入内阁，用贤改”
吏部左侍郎，骎骎且向用锡爵，不便也。用贤故所绝
婚吴之彦者，锡爵里人也，时以佥事论罢，希锡爵指，
使其子镇讦用贤论财逐婿，蔑法弃伦，举朝咸骇。用
贤疏辩乞休，诏礼官平议。尚书罗万化以之彦其门
生，引嫌力辞。锡爵乃上议曰：“用贤轻绝，之彦缓发，均
失也。今赵女已嫁，难问初盟；吴男未婚，无容反坐，欲折其衷，宜听用贤引疾而曲贷之。”彦。诏从之，用贤遂
免归。

《诗经小雅节南山》篇：“琐琐姻亚，则无膴仕。”〈集传〉琐琐小
貌。婿之父曰“姻。”两婿相谓曰“亚。”

《懒真子》。天下之事，有一可笑者，今辄记之。子路在弟
子中，号为好勇，天下之至刚强人也。而卫弥子瑕者，
至以色悦人，天下之至柔弱人也。然同为友婿，故《孟
子》曰：“弥子之妻与子路之妻兄弟也。”弥子谓子路曰：
“夫子主我，卫卿可得也。”夷考其时，正卫灵公之时，何
二人赋性之殊也？《尔雅》曰：“两婿相谓为亚。”注云：“今江
东人呼同门为僚婿，严助传呼友婿，江北人呼连袂，
又呼连襟。”

《辍畊录》：凡男女缔姻者，两家相谓曰亲家。此二字见
唐《萧嵩传》。今北方以亲字为去声。按卢纶作《王驸马
花烛诗》云：“人主人臣是亲家。”则是亦有所祖亲家，又
曰亲家翁。《五代史。刘昫传》：昫与冯道为姻家而同为
相，道罢，李愚代之。愚素恶道之为人，凡事有稽失者，
愚必指以诮，昫曰：“此公亲家翁所为。”

《尔雅》：